《七夕独酌衙斋有怀梁自献潘孟与张敬余》
明代·李之世

凉飙拂槛露泠泠，纤月当楼可一亭。荏苒流波逢七夕，合离人间亦双星。

天边朔吹来初雁，草际微光缀乱萤。徒有芳尊不同赏，灯花牢落向谁青。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。